भारत सरकार

कृषि एवं किसान कल्‍याण मंत्रालय

कृषि, सहकारिता एवं किसान कल्‍याण विभाग

**राज्‍य सभा**

**अतारांकित प्रश्‍न संख्‍या 814**

**22 दिसंबर, 2017 को उत्‍तरार्थ**

**विषय: महाराष्ट्र में सोयाबीन का उत्पादन**

**814. श्री राजकुमार धूतः**

**क्या कृषि एवं किसान कल्याण मंत्री यह बताने की कृपा करेंगे किः**

(क) चालू फसल मौसम के दौरान महाराष्ट्र में सोयाबीन का कुल कितना उत्पादन हुआ है तथा पिछले दो फसल मौसमों की तुलना में यह कैसा रहा है;

(ख) सरकारी अभिकरणों द्वारा राज्य में न्यूनतम समर्थन मूल्य पर सोयाबीन की कितनी मात्रा का प्रापण किया गया है; और

(ग) राज्य में सोयाबीन उगाने वाले किसानों हेतु सरकार द्वारा क्या कल्याणकारी उपाय शुरू किए गए हैं अथवा शुरू किये जाने प्रस्तावित हैं?

**उत्‍तर**

**कृषि एवं किसान कल्‍याण मंत्रालय में राज्‍य मंत्री**

**(गजेन्‍द्र सिंह शेखावत)**

(क): 2015-16 से 2017-18 तक महाराष्‍ट्र में सोयाबीन के कुल उत्‍पादन की तुलनात्‍मक स्‍थिति नीचे दी गई है:

|  |  |
| --- | --- |
| वर्ष | उत्‍पादन (हजार टन) |
| 2015-16 | 2061.09 |
| 2016-17\* | 4773.60 |
| 2017-18\*\* | 3523.00 |

\* चौथे अग्रिम अनुमान के अनुसार

\*\* प्रथम अग्रिम अनुमान के अनुसार

(ख): चालू खरीफ मौसम के दौरान, भारतीय राष्‍ट्रीय कृषि सहकारी विपणन संघ लिमिटेड (नेफेड) द्वारा महाराष्‍ट्र राज्‍य में 13.12.2017 तक 3050/- रूपए प्रति क्‍विंटल {बोनस सहित न्‍यूनतम समर्थन मूल्‍य (एमएसपी)} की दर पर 22992.86 मिट्रिक टन सोयाबीन की खरीद की गई है।

(ग): सोयाबीन सहित तिलहनों का उत्‍पादन और उत्‍पादकता बढ़ाने के लिए, सरकार महाराष्‍ट्र सहित पूरे देश में राष्‍ट्रीय तिलहन और ऑयल पॉम मिशन (एनएमओओपी) के तहत मिनी मिशन-1 क्रियान्‍वित कर रही है। इसके अलावा, समूह प्रदर्शनों के माध्‍यम से बेहतर किस्‍मों, पौध रोपण की क्‍यारी पद्धति, प्रभावी जल प्रबंधन, जैव उर्वरकों का उपयोग आदि जैसे आधुनिक तकनीकों को बढ़ावा दिया जा रहा है।

इसके अतिरिक्‍त, देश के किसानों को लाभकारी मूल्‍य सुनिश्‍चित करने के लिए, सरकार ने 2017-18 के खरीफ फसल मौसम के दौरान सोयाबीन का न्‍यूनतम समर्थन मूल्‍य बढ़ाकर 200/- रूपए प्रति क्‍विंटल बोनस सहित 3050/- रूपए प्रति क्‍विंटल कर दिया है।

\*\*\*\*\*